**גמר גביע אירופה לאלופות 1971** התקיים באצטדיון ומבלי בלונדון, אנגליה ב-2 ביוני 1971, ובו נקבע כי הזוכה בטורניר גביע אירופה לאלופות לעונת 1970/1971 היא אייאקס אמסטרדם ההולנדית, שניצחה במשחק את פנאתינאיקוס היוונית בתוצאה 2-0. משחק הגמר נעל את המהדורה ה-16 של גביע אירופה לאלופות.

אייאקס זכתה לראשונה בתולדותיה בגביע אירופה לאלופות, בהופעתה השנייה אי פעם בגמר הופעתה הראשונה הייתה שנתיים קודם לכן, כשהפסידה 4-1 למילאן. הייתה זו זכייה ראשונה מתוך שלוש רצופות של אייאקס בתואר. מנגד, פנאתינייקוס העפילה לראשונה בתולדותיה למשחק הגמר. היא הייתה לקבוצה היוונית הראשונה אי פעם, והיחידה עד כה, שמעפילה לגמר הטורניר.

שתי הקבוצות העפילו לטורניר בזכות זכייתן באליפות המקומית לעונת 1969/1970. אייאקס זכתה באליפות הולנד, לאחר עונה מרשימה עם הפסד ליגה אחד בלבד, וחמש נקודות יותר מסגניתה פיינורד. פנאתינייקוס הקדימה את א.א.ק. אתונה בשמונה נקודות בפסגת הליגה היוונית לאחר שהפסידה פעמיים בלבד בליגה וניצחה 27 מתוך 34 משחקים.

המשחק עצמו נפתח בשער מהיר של דיק ואן דייק, כבר לאחר חמש דקות. ארי האן קבע את תוצאת המשחק שלוש דקות לסיום.

הדרך אל הגמר
------------

### אייאקס אמסטרדם

אייאקס פתחה את הופעותיה בטורניר בסיבוב הראשון, מול קיי אף טירנה האלבנית. במשחק הראשון בחוץ, צמד של וים סורביר לא הספיק לניצחון, והקבוצות נפרדו בשוויון 2-2. בגומלין הביתי ניצחה אייאקס 2-0 והעפילה לשלב שמינית הגמר.

בשמינית הגמר פגשה אייאקס את פ.צ. בזל השווייצרית. המשחק הראשון בבית הסתיים בניצחון מרשים של 3-0 לאייאקס. בגומלין בבזל חזרה אייאקס מפיגור 1-0 במחצית והשלימה ניצחון כפול, עם 2-1 בסיום ו-5-1 בסיכום שני המפגשים.

שלב רבע הגמר הפגיש בין אייאקס לבין סלטיק הסקוטית. לאחר קצת יותר משעה ללא שערים במשחק הראשון באמסטרדם, פרץ יוהאן קרויף את הסכר והעלה את קבוצתו ליתרון. עד לסיום כבשה אייאקס שני שערים נוספים כדי לנצח 3-0 את סלטיק. בגומלין בגלאזגו כבש ג'ימי ג'ונסטון לזכות המארחת בתוך המחצית הראשונה, אך סלטיק לא הצליחה להמשיך את הקאמבק והמשחק הסתיים בתוצאה 1-0. אייאקס העפילה לחצי הגמר בזכות 3-1 בסיכום.

בחצי הגמר פגשה אייאקס את אתלטיקו מדריד הספרדית. חאבייר אירורטה כבש במשחק הראשון במדריד על סף הירידה להפסקה, וקבע את תוצאת המשחק, 1-0 לאתלטיקו. בגומלין באמסטרדם כבש פיט קייזר כבר בדקה השמינית וקבע 1-0, ששם את הדו-קרב במצב של שוויון. עשר דקות בלבד לסיום, כשהקבוצות כבר היו בדרך להארכה, כבש סורביר והעלה את אייאקס ל-2-0. אתלטיקו הייתה צריכה שער אחד כדי לנצח בכל זאת בזכות חוק שערי חוץ, אך דווקא יוהאן ניסקנס היה זה שכבש מהצד השני, 3-0 לאייאקס בסיום, ו-3-1 בסיכום המפגשים ששלחו את הקבוצה לגמר השני בתולדותיה.

### פנאתינייקוס

אלופת יוון החלה את דרכה בסיבוב הראשון עם הגרלה נוחה יחסית, אלופת לוקסמבורג ז'נס אש. במשחק הראשון בחוץ רשמה פנאתינייקוס ניצחון מינימלי של 2-1 בלבד, אך בגומלין הביתי השלימה ניצחון כפול עם 5-0 מוחץ. אנטוניס אנטוניאדיס, שסיים כמלך שערי הטורניר, הרשים במיוחד עם רביעייה במשחק.

בשמינית הגמר פגשה פנאתינייקוס את נציגת צ'כוסלובקיה, סלובן ברטיסלאבה. במשחק הראשון באתונה ניצחה פנאתינייקוס 3-0 מרשים והשיגה מקדמה משמעותית לקראת הגומלין. הפסד מינימלי של 2-1 בחוץ הספיק לפנאתינייקוס להעפיל לשלב הבא עם 4-2 בסיכום שני המפגשים.

ברבע הגמר ציפתה לפנאתינייקוס יריבה חזקה, אברטון האנגלית. במשחק הראשון בחוץ כבש אנטוניאדיס בדקה ה-81 שער מפתיע שהעלה את קבוצתו ליתרון, אך אברטון השוותה בשער דרמטי בדקה האחרונה, וחתמה את המשחק הראשון בשוויון 1-1. בגומלין באתונה לא נכבשו שערים, מה שהספיק לפנאתינייקוס על מנת להעפיל לשלב הבא בזכות חוק שערי חוץ.

בחצי הגמר פגשה פנאתינייקוס את הכוכב האדום בלגרד היוגוסלבית. במשחק הראשון בחוץ נכנעה פנאתינייקוס ליום מצוין של סטבאן אוסטוייץ', שכבש שלושער בדרך לניצחון 4-1 של הכוכב האדום. פנאתינייקוס נראתה כמי שסיימה את דרכה בטורניר, אך במשחק הגומלין נהפכו היוצרות. אנטוניאדיס כבש כבר בדקה השנייה, הוסיף את שערו השני עשר דקות בתוך המחצית השנייה, ואריסטידיס קמאראס, כובש השער בבלגרד, קבע 3-0 בדקה ה-64. הניצחון המרשים של פנאתינייקוס קבע 4-4 בסיכום שני המפגשים, וכפי שעשתה ברבע הגמר, העפילה פנאתינייקוס בזכות חוק שערי החוץ לגמר הראשון אי פעם של קבוצה יוונית בגביע אירופה לאלופות.

| הולנדהולנד אייאקס אמסטרדם | סיבוב | יוון 1828יוון 1828 פנאתינאיקוס |
| --- | --- | --- |
| יריבה | סיכום | משחק ראשון | משחק שני |  | יריבה | סיכום | משחק ראשון | משחק שני |
| אלבניהאלבניה קיי אף טירנה | 4 – 2 | 2 - 2 (חוץ) | 2 - 0 (בית) | סיבוב ראשון | לוקסמבורגלוקסמבורג ז'נס אש | 7 – 1 | 2 - 1 (חוץ) | 5 - 0 (בית) |
| שווייץשווייץ פ.צ. בזל | 5 – 1 | 3 - 0 (בית) | 2 - 1 (חוץ) | שמינית הגמר | צ'כוסלובקיהצ'כוסלובקיה סלובן ברטיסלאבה | 4 – 2 | 3 - 0 (בית) | 1 - 2 (חוץ) |
| סקוטלנדסקוטלנד סלטיק | 3 – 1 | 3 - 0 (בית) | 0 - 1 (חוץ) | רבע גמר | אנגליהאנגליה אברטון | 1 – 1 | 1 - 1 (חוץ) | 0 - 0 (בית) |
| ספרד 1939ספרד 1939 אתלטיקו מדריד | 3 – 1 | 0 - 1 (חוץ) | 3 - 0 (חוץ) | חצי הגמר | הרפובליקה הפדרלית הסוציאליסטית של יוגוסלביההרפובליקה הפדרלית הסוציאליסטית של יוגוסלביה הכוכב האדום בלגרד | 4 - 4 | 1 - 4 (חוץ) | 3 - 0 (בית) |

סיכום המשחק
-----------

אייאקס ופנאתינייקוס עולות למגרש, גמר גביע אירופה לאלופות 1971
שנתיים לאחר הופעת הבכורה שלה בגמר המפעל, ועונה בלבד לאחר זכייתה של יריבתה הגדולה פיינורד בתואר, הגעתה של אייאקס לגמר לא היוותה הפתעה. הקבוצה של רינוס מיכלס ובכיכובו של יוהאן קרויף התחזקה מאז הגמר שהפסידה, והגיעה למשחק במטרה לזכות בתואר לראשונה בתולדותיה. מנגד, התייצבה פנאתינייקוס של כוכב העבר פרנץ פושקש למשחק הגמר כהפתעה גדולה. על אף גודל ההפתעה, הוכיחה פנאתינייקוס שהיא ראויה למעמד, לאחר שהדיחה קבוצות בכירות כמו אברטון והכוכב האדום בלגרד בדרכה לגמר. הקפטן מימיס דומאצוס היה הכוכב הגדול של הקבוצה. באותה תקופה הוא כבר הוביל את פנאתינייקוס לשבע אליפויות מקומיות, והוביל כקפטן גם את נבחרת יוון. כמו כן, הציגה הקבוצה את מלך שערי הטורניר, אנטוניס אנטוניאדיס, שכבש עשרה מתוך 16 שעריה של פנאתינייקוס בטורניר.

אייאקס הייתה פייבוריטית לזכייה, ועשתה צעד משמעותי לעברה כבר בדקה החמישית. הגבהה של פיט קייזר מאגף שמאל מצאתה את ראשו של דיק ואן דייק, שהמשיך בנגיחה לפינה ופנימה, 1-0 מוקדם לאייאקס. החל מאותה דקה השתלטה אייאקס לחלוטין על המשחק. תוכנית המשחק של פנאתינייקוס כללה בעיקר כדורי גובה לעברו של אנטוניאדיס, אך הוא כוסה היטב לאורך המשחק על ידי ברי האלסהוף, ופנאתינייקוס התקשתה לייצר מצבי הבקעה. יכולת גבוהה של השוער טאקיס איקונומופולוס מנעה מאייאקס להגדיל את היתרון, והמחצית הסתיימה בתוצאה 1-0.

בהפסקת המשחק נאלץ קשרה של אייאקס ניקו ריינדרס, שסבל מלחץ דם גבוה, לצאת בחילוף לאחר שהתעלף בחדר ההלבשה. אייאקס ביצעה חילוף נוסף במחצית, כשהעלתה את ארי האן על חשבונו של שאק סווארט. פנאתינייקוס הפגינה משחק הקרבה מרשים, שחקניה ביצעו תנועה ללא הרף והיא אף הייתה קרובה לשוויון מספר פעמים, אך יתרון האיכות של ההולנדים הכריע כשאייאקס עלתה ליתרון 2-0, שלוש דקות לסיום. יוהאן קרויף מסר בין שני שחקני הגנה למחליף האן, שמקרוב מצא את הרשת וקבע את תוצאת המשחק.

על אף המחמאות לקבוצתו של פושקש, זכתה אייאקס בפעם הראשונה בתואר מחזיקת גביע אירופה לאלופות, מבין שלוש זכיות רצופות.

|  |  |  |  |  |
| --- | --- | --- | --- | --- |
| 2 ביוני 1971 | **הולנדהולנד אייאקס אמסטרדם** | **2 - 0** | **יוון 1828יוון 1828 פנאתינאיקוס** | אצטדיון ומבלי, לונדון, אנגליה**צופים:** 83,179**שיפוט:** אנגליהאנגליה ג'ק טיילור |
| דיק ואן דייק הובקע שער בדקה ה- 5' 5'  ארי האן הובקע שער בדקה ה- 87' 87' | (סיקור) |  |

### הרכבי הקבוצות

|  |  |
| --- | --- |
| 





**אייאקס אמסטרדם**
 | 





**פנאתינייקוס**
 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |
| --- |
| **אייאקס אמסטרדם:** |
|  |  |
| שוער | **1** | הולנדהולנד היינץ סטוי |
| מגן ימני | **7** | הולנדהולנד יוהאן ניסקנס |
| בלם | **4** | הולנדהולנד ברי האלסהוף |
| בלם | **2** | הרפובליקה הפדרלית הסוציאליסטית של יוגוסלביההרפובליקה הפדרלית הסוציאליסטית של יוגוסלביה וליבור ואסוביץ' (קפטן) |
| מגן שמאלי | **3** | הולנדהולנד וים סורביר |
| קשר | **14** | הולנדהולנד יוהאן קרויף |
| קשר | **6** | הולנדהולנד ניקו ריינדרס הוחלף בדקה ה-46 46' |
| קשר | **9** | הולנדהולנד גארי מיורן |
| קיצוני ימני | **8** | הולנדהולנד שאק סווארט נכנס כמחליף בדקה ה-46 46' |
| קיצוני שמאלי | **11** | הולנדהולנד פיט קייזר |
| חלוץ | **10** | הולנדהולנד דיק ואן דייק הובקע שער בדקה ה- 5' 5' |
| **מחליפים:** |
| מגן | **12** | גרמניה המערביתגרמניה המערבית הורסט בלנקנבורג נכנס כמחליף בדקה ה-46 46' |
| קשר | **15** | הולנדהולנד ארי האן נכנס כמחליף בדקה ה-46 46' הובקע שער בדקה ה- 87' 87' |
| **מאמן:** |
| הולנדהולנד רינוס מיכלס |

 |  | 

|  |
| --- |
| **פנאתינייקוס:** |
|  |  |
| שוער | **1** | יוון 1828יוון 1828 טאקיס איקונומופולוס |
| מגן ימני | **2** | יוון 1828יוון 1828 יאניס טומאראס |
| בלם | **11** | יוון 1828יוון 1828 אנתיצמוס קאפסיס |
| בלם | **6** | יוון 1828יוון 1828 פרנג'יסקוס סורפיס |
| מגן שמאלי | **3** | יוון 1828יוון 1828 גיורגוס ולאחוס |
| קשר אחורי | **5** | יוון 1828יוון 1828 אריסטידיס קמאראס |
| קשר מרכזי | **8** | יוון 1828יוון 1828 ג'אנפרנקו בדין |
| קשר מרכזי | **10** | יוון 1828יוון 1828 מימיס דומאצוס (קפטן) |
| חלוץ | **7** | יוון 1828יוון 1828 חאריס גראמוס |
| חלוץ | **9** | יוון 1828יוון 1828 אנטוניס אנטוניאדיס |
| חלוץ | **8** | יוון 1828יוון 1828 טוטיס פילאקוריס |
| **מאמן:** |
| הונגריההונגריה פרנץ פושקש |

 |

קישורים חיצוניים
----------------

ויקישיתוף מדיה וקבצים בנושא **גמר גביע אירופה לאלופות 1971** בוויקישיתוף
* סיקור המשחק באתר אופ"א (באנגלית)

| משחקי גמר גביע אירופה וליגת האלופות |
| --- |
| גביע אירופה לאלופות | 1956 • 1957 • 1958 • 1959 • 1960 • 1961 • 1962 • 1963 • 1964 • 1965 • 1966 • 1967 • 1968 • 1969 • 1970 • 1971 • 1972 • 1973 • 1974 • 1975 • 1976 • 1977 • 1978 • 1979 • 1980 • 1981 • 1982 • 1983 • 1984 • 1985 • 1986 • 1987 • 1988 • 1989 • 1990 • 1991 • 1992 |
| ליגת האלופות | 1993 • 1994 • 1995 • 1996 • 1997 • 1998 • 1999 • 2000 • 2001 • 2002 • 2003 • 2004 • 2005 • 2006 • 2007 • 2008 • 2009 • 2010 • 2011 • 2012 • 2013 • 2014 • 2015 • 2016 • 2017 • 2018 • 2019 • 2020 • 2021 • 2022 • 2023 • 2024 |